Gesta Hammaburgensis ecclesiae pontificum ("De Hamburgske ærkebiskoppers store gerninger") nogle gange omtalt som Adam af Bremens krønike er en afhandling skrevet mellem 1073 og 1076 af Adam af Bremen, som lavede tilføjelser (scholia) frem til sin død (muligvis 1081; før 1085). Det er en af de vigtigste kilder til middelalderhistorie i Nordeuropa og en af de ældste kilder, der rapporterer om opdagelsen af kysten på Nordamerika. Den dækker hele den periode, som i Skandinavien kendes som vikingetiden, fra grundlæggelsen af bispesædet under Willehad i 788 frem til prinsebiskoppen Adalbert i Adams egen levetid (1043–1072). Teksten fokuserer på Hamborg-Bremen og dets biskopper. Da biskopperne havde ansvar for missioneringen i Skandinavien fortæller den også om nordisk religion i perioden. Værkets eksistens var glemt i den senere middelalderlige periode, indtil det blev genopdaget i 1500-tallet på biblioteket i Sorø Kloster.